KOMISSION ASETUS (EY) N:o 2939/94,
annettu 2 päivänä joulukuuta 1994,
kalatalousalan tuottajajärjestöjen hyväksymisestä annetun neuvoston asetuksen (ETY) N:o 105/76 soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisestä kalastus- ja vesiviljelytuotealan markkinajärjestelystä 17 päivänä joulukuuta 1992 annetun neuvoston asetuksen (ETY) N:o 3759/92(), sellaisena kuin se on viimeksi muutettuna asetuksella (ETY) N:o 1891/93(),
ottaa huomioon kalatalousalan tuottajajärjestöjen hyväksymisestä 19 päivänä tammikuuta 1976 annetun neuvoston asetuksen (ETY) N:o 105/76(), sellaisena kuin se on muutettuna komission asetuksella (ETY) N:o 3940/87(), ja erityisesti sen 2 artiklan 2 kohdan ja sen 3 artiklan,
sekä katsoo, että
kalastustuotealan tuottajajärjestöjen ja niiden yhdistysten hyväksynnän myöntämistä ja peruuttamista koskevista edellytyksistä ja menettelystä 31 päivänä heinäkuuta 1980 annettu komission asetus (ETY) N:o 2062/80(), sellaisena kuin se on viimeksi muutettuna asetuksella (ETY) N:o 3527/92(), vaatii oleellisia muutoksia; tämän vuoksi se olisi korvattava,
tuottajajärjestöjen ja niiden yhdistysten hyväksynnän myöntämistä ja peruuttamista koskevista edellytykset ja menettelyt olisi vahvistettava siten, että varmistetaan yhteistä kalastus- ja vesiviljelytuotealan markkinajärjestelyä koskevien sääntöjen yhdenmukainen soveltaminen,
tuottajajärjestön on asetuksen (ETY) N:o 105/76 2 artiklan mukaisesti osoitettava harjoittavansa riittävän vireää taloudellista toimintaa; olisi määriteltävä ne tekijät, joiden perusteella tätä edellytystä voidaan pitää täytettynä,
olisi vahvistettava yleinen kehys niille tuotantoa ja kaupan pitämistä koskeville säännöille, joita tuottajajärjestöjen jäsenten on noudatettava asetuksen (ETY) N:o 3759/92, jäljempänä "perusasetus", 4 artiklan 1 kohdan mukaisesti,
jäsenvaltioiden tehtävänä on valvoa tuottajajärjestöjen toimintaa,
olisi eriteltävä ne tiedot, jotka hakijan on toimitettava tullakseen hyväksytyksi; olisi vahvistettava hyväksynnän myöntämistä ja peruuttamista sekä komissiolle ilmoittamista koskevat määräajat; perusasetuksen 7 artiklan mukaisesti myönnetty tuki on perittävä takaisin, jos hyväksyntää on haettu tai käytetty vilpillisesti, ja
tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Tässä asetuksessa vahvistetaan kalastustuotealan tuottajajärjestöjen ja niiden yhdistysten hyväksynnän myöntämistä ja peruuttamista koskevat edellytykset ja menettelyt.
2. Tässä asetuksessa sovelletaan perusasetuksen 4 artiklan 1 kohdan ensimmäisessä alakohdassa esitettyä "tuottajajärjestön" määritelmää.
2 artikla
Asetuksen (ETY) N:o 105/76 2 artiklan 1 kohdan ensimmäisessä alakohdassa tarkoitettu edellytys, jonka mukaan tuottajajärjestön on osoitettava harjoittavansa riittävän vireää taloudellista toimintaa täyttyy, jos jäsenvaltio, ottaen huomioon kyseisen alueen laajuuden, tällä alueella kotisatamaansa pitävien kalastusalusten kokonaiskapasiteetin, sekä sillä tapahtuvien maihintuontien säännöllisyyden ja määrän, pitää riittävän merkittävänä aluetta, jota hyväksymishakemus koskee, ja jos:
a) tuottajajärjestön jäsenten käyttämien alusten lukumäärä on vähintään 20 prosenttia kyseisellä alueella tavallisesti toimivien alusten kokonaismäärästä tai
b) sen lajin tai niiden lajien osalta, joille hyväksymistä haetaan, tuottajajärjestö myy:
i) joko vähintään 15 painoprosenttia alueensa kokonaistuotannosta,
ii) tai vähintään 30 painoprosenttia jonkin merkittävän sataman tai markkinoiden kokonaistuotannosta kyseisellä alueella edellyttäen, että kyseinen jäsenvaltio on ne määritellyt.
Tehokkaamman hallinnon vuoksi jäsenvaltiot voivat vahvistaa i alakohdassa tarkoitetuksi luvuksi 15 30 painoprosenttia ja ii alakohdassa tarkoitetuksi luvuksi 30 50 painoprosenttia.
2. Jäsenvaltiot päättävät, mitä 1 kohdan a alakohdassa, 1 kohdan b alakohdan i alakohdassa ja 1 kohdan b alakohdan ii alakohdassa vahvistetuista edellytyksistä sovelletaan. Päätöksestä on toimitettava tieto komissiolle ja niille, joita asia koskee.
3 artikla
1. Tuottajajärjestöjen perusasetuksen 4 artiklan 1 kohdan toisen alakohdan mukaisesti hyväksymät kaupan pitämistä ja tuotantoa koskevat säännöt on laadittava kirjallisesti.
2. Tuotantoa koskeviin sääntöihin on kuuluttava erityisesti velvollisuus laatia ennen kalastuskauden ensimmäisen kuukauden loppua kalastussuunnitelma, joka sisältää toimenpiteet tarjonnan mukauttamiseksi kysyntään.
3. Kaupan pitämistä koskevat säännöt käsittävät:
a) laadun, koon tai painon, myyntiin asetettujen tuotteiden ulkonäön,
b) näytteenoton, myyntiastiat, pakkauksen ja päällysmerkinnät, jään käytön,
c) ensimmäisen markkinoille saattamisen edellytykset.
4. Perusasetuksen 4 artiklan 1 kohdan toisen alakohdan mukaisesti jäsenien velvoitteesta myydä koko tuotantonsa tuottajajärjestöjen välityksellä voidaan luopua, jos myynti tapahtuu yhteisten ennalta laadittujen sääntöjen mukaisesti; tässä tapauksessa yhteisten sääntöjen on vähintään velvoitettava jäseniä noudattamaan kyseisen tuottajajärjestön soveltamia vetäytymishintoja.
5. Poiketen siitä, mitä perusasetuksen 4 artiklan 1 kohdan ensimmäisessä luetelmakohdassa säädetään, niiden tuotteiden määriä, joiden osalta jäsenet ovat tehneet sopimuksia ennen liittymistään järjestöön, ei tarvitse myydä järjestön välityksellä edellyttäen, että ne ovat ennen liittymistään antaneet järjestölle tiedon näiden sopimusten merkityksestä ja kestosta sekä ovat saaneet järjestön hyväksynnän velvoitteesta luopumiselle.
4 artikla
Jokaisen hyväksymistä hakevan on annettava tiedoksi:
a) tuottajajärjestön perussääntö;
b) tuottajajärjestön antamat säännöt;
c) niiden henkilöiden nimet, joilla on valtuudet toimia tuottajajärjestön lukuun ja sen puolesta;
d) tiedot niistä järjestön toiminnoista, joiden perusteella hyväksymistä haetaan;
e) todistus siitä, että 2 artiklan säännöksiä on noudatettu.
5 artikla
1. Niin kauan kuin tuottajajärjestö on hyväksytty, jäsenvaltion on valvottava sen toimintaa erityisesti asetuksen (ETY) N:o 105/76 ja tämän asetuksen noudattamisen osalta.
2. Jos tuottajajärjestö ei noudata velvoitteitaan tai jättää toimittamatta jäsenvaltiolle toimintansa valvomisessa tarvittavat tiedot, jäsenvaltio voi perua tai evätä hyväksynnän.
3. Jos hyväksyntä perutaan siksi, että kyseinen tuottajajärjestö on hakenut tai käyttänyt hyväksyntää vilpillisesti, jäsenvaltio perii takaisin perusasetuksen 7 artiklan mukaisesti myönnetyn tuen.
6 artikla
1. Jäsenvaltio ilmoittaa päätöksestään tuottajajärjestölle kirjallisesti hyväksymishakemuksen jättöä seuraavien kahden kuukauden kuluessa. Jos hyväksyminen evätään, jäsenvaltion on perusteltava päätöksensä.
2. Jos hyväksyminen aiotaan perua, jäsenvaltion on ilmoitettava tästä aikomuksesta ja sen perusteista tuottajajärjestölle vähintään kahta viikkoa aikaisemmin.
3. Jäsenvaltio ilmoittaa komissiolle kahden kuukauden kuluessa kaikista tuottajajärjestöjen hyväksymistä, perumista tai epäämistä koskevista päätöksistään.
7 artikla
Kumotaan asetus (ETY) N:o 2062/80.
8 artikla
Tämä asetus tulee voimaan 1 päivänä tammikuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä joulukuuta 1994.